पर्णांग अर्थात टेरिडोफाइट्स प्रत्येक दृष्टिकोण से चाहे वो आर्थिक महत्व हो या पर्यावरण से संबंधित कोई पहलू, उच्च पादप समुदाय की तुलना में सदैव कम आंका गया है। यही कारण है कि यह विशिष्ट पादप समुदाय सर्वगुणों से भरपूर होते हुये भी आज एक उपेक्षित पादप समूह के रूप में जाना जाता है। परंतु यदि इसके गुणों पर प्रकाश डाला जाये तो यह समुदाय पुष्पीय समुदाय से कम उपयोगी नहीं है। कई शोध कार्यों में इसके चिकित्सीय एवं औषधीय गुण प्रमाणित हो चुके हैं। उदाहरण के तौर पर, एडियन्टम, एस्प्लेनियम, एजोला, ब्लेकनम, बोट्रिकियम, किलेन्थस, डाइप्लेजियम, इक्यूसिटम, हेल्मिन्थोस्टेकिस, हुपेरजिया, ओनिकियम, टेरीडियम, सिलेजिनेला आदि में औषधीय एवं भोज्य पदार्थों वाले उपयोगी रासायनिक तत्व जैसे एल्केलॉयड्स, फिनोल्स, ग्लाइकोसाइड्स, टर्पिनोइड्स इत्यादि पाये जाते हैं। पर्णांगों के इन गुणों से आम जनमानस को अवगत कराना तथा वैज्ञानिकों का इस बहुमूल्य पादप समुदाय की ओर ध्यान आकर्षित करना आवश्यक है, ताकि इस बहुमूल्य जैव-संपदा का अत्याधुनिक वैज्ञानिक ढंग से दोहन किया जा सके। प्रस्तुत लेख में इस पादप समुदाय में छिपी अपार आर्थिक संभावनाओं, पर्यावरणीय महत्व एवं औषधीय महत्व पर प्रकाश डाला गया है ताकि यह पादप समुदाय एक बहुमूल्य जैव-संपदा के रूप में उभर कर आ सके। इसके साथ-साथ उन पहलुओं पर भी चर्चा की गई है जिनकी वजह से यह पादप समूह पुष्पीय पादप समुदाय की तुलना में उपेक्षित रहा।